CELEX: 62014CN0029
Language: el
Date: 2014-01-21 00:00:00
Title: Υπόθεση C-29/14: Προσφυγή της 21ης Ιανουαρίου 2014 — Ευρωπαϊκή Επιτροπή κατά Δημοκρατίας της Πολωνίας

22.3.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 85/17
            
         Προσφυγή της 21ης Ιανουαρίου 2014 — Ευρωπαϊκή Επιτροπή κατά Δημοκρατίας της Πολωνίας
   (Υπόθεση C-29/14)
   2014/C 85/32
   Γλώσσα διαδικασίας: η πολωνική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: C. Gheorghiu και M. Owsiany-Hornung)
   
      Καθής: Δημοκρατία της Πολωνίας
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να διαπιστώσει ότι η Δημοκρατία της Πολωνίας, εξαιρώντας τα αναπαραγωγικά κύτταρα και τους εμβρυϊκούς ιστούς από το πεδίο εφαρμογής των εθνικών διατάξεων που μεταφέρουν στην εσωτερική έννομη τάξη τις διατάξεις της οδηγίας 2004/23/ΕΚ του Ευρωπαϊκού Κοινοβουλίου και του Συμβουλίου, της 31ης Μαρτίου 2004, για τη θέσπιση προτύπων ποιότητας και ασφάλειας για τη δωρεά, την προμήθεια, τον έλεγχο, την επεξεργασία, τη συντήρηση, την αποθήκευση και τη διανομή ανθρώπινων ιστών και κυττάρων (1), της οδηγίας 2006/17/ΕΚ της Επιτροπής, της 8ης Φεβρουαρίου 2006, σχετικά με την εφαρμογή της οδηγίας 2004/23/ΕΚ του Ευρωπαϊκού Κοινοβουλίου και του Συμβουλίου όσον αφορά ορισμένες τεχνικές απαιτήσεις για τη δωρεά, την προμήθεια και τον έλεγχο ανθρώπινων ιστών και κυττάρων (2), καθώς και της οδηγίας 2006/86/ΕΚ της Επιτροπής, της 24ης Οκτωβρίου 2006, για την εφαρμογή της οδηγίας 2004/23/ΕΚ του Ευρωπαϊκού Κοινοβουλίου και του Συμβουλίου όσον αφορά τις απαιτήσεις ιχνηλασιμότητας, την κοινοποίηση σοβαρών ανεπιθύμητων αντιδράσεων και συμβάντων, καθώς και ορισμένες τεχνικές απαιτήσεις για την κωδικοποίηση, την επεξεργασία, τη συντήρηση, την αποθήκευση και τη διανομή ανθρώπινων ιστών και κυττάρων (3), παρέβη τις υποχρεώσεις που υπέχει από το άρθρο 31 της οδηγίας 2004/23, το άρθρο 3 στοιχείο β', το άρθρο 4, παράγραφος 2, το άρθρο 7 και το παράρτημα III της οδηγίας 2006/17, καθώς και από το άρθρο 11 της οδηγίας 2006/86·
            
         
               —
            
            
               να καταδικάσει τη Δημοκρατία της Πολωνίας στα δικαστικά έξοδα.
            
         
      Ισχυρισμοί και κύρια επιχειρήματα
   
   Η εκ μέρους της Πολωνίας μεταφορά των οδηγιών 2004/23, 2006/17 και 2006/86 στο πολωνικό νομικό σύστημα είναι ελλιπής, διότι τα αναπαραγωγικά κύτταρα και οι εμβρυϊκοί ιστοί δεν εμπίπτουν στο πεδίο εφαρμογής του νόμου της 1ης Ιουλίου 2005, σχετικά με την προμήθεια, την αποθήκευση και τη μεταμόσχευση κυττάρων, ιστών και οργάνων, με τον οποίο οι εν λόγω οδηγίες μεταφέρθηκαν στην πολωνική έννομη τάξη, καθώς και στο πεδίο εφαρμογής των μέτρων που ελήφθησαν βάσει του εν λόγω νόμου.
   Αποτέλεσμα των ως άνω περιστάσεων είναι ότι η πολωνική νομοθεσία δεν περιλαμβάνει διατάξεις περί μεταφοράς στο εσωτερικό δίκαιο των οδηγιών 2004/23 και 2006/86 όσον αφορά τα αναπαραγωγικά κύτταρα και τους εμβρυϊκούς ιστούς.
   Υφίσταται επίσης παράλειψη μεταφοράς στο εθνικό δίκαιο των διατάξεων της οδηγίας 2006/17 όσον αφορά τα αναπαραγωγικά κύτταρα, ήτοι σε σχέση με το άρθρο 3, στοιχείο β', το άρθρο 4, παράγραφος 2, και το παράρτημα III εν λόγω οδηγίας.
   Κατά την προ της ασκήσεως της προσφυγής διαδικασία, ενώ η Δημοκρατία της Πολωνίας επιβεβαίωσε ότι δεν υφίσταντο σχετικές διατάξεις στο εθνικό δίκαιο, τόνισε τα ακόλουθα: «Όσον αφορά τα αναπαραγωγικά κύτταρα και τους εμβρυϊκούς ιστούς, οι διατάξεις των οδηγιών εφαρμόζονται σε μεγάλο βαθμό στην καθημερινή κλινική πρακτική — έχουν μεταφερθεί στην τρέχουσα πρακτική σε επίπεδο εμπειρογνωμόνων (…)».
   Η Επιτροπή εκτιμά ότι οι εν λόγω διατάξεις πρέπει να μεταφερθούν πλήρως στην εσωτερική έννομη τάξη με νομικώς δεσμευτικά μέτρα.
   
      (1)  ΕΕ L 102, σ. 48.
   
      (2)  ΕΕ L 38, σ. 40.
   
      (3)  ΕΕ L 294, σ. 32.